google/wiki40b huggingface dataset:
לין דייוויס

ביוגרפיה

דייוויס נולד בננטימול שליד ברידג'נד, שבויילס.
באולימפיאדת טוקיו (1964) היה דייוויס קפטן הנבחרת הבריטית וזכה במדליית זהב בקפיצה לרוחק בתוצאה של 8.07 מטר, לפני האלוף האולימפי היוצא ושיאן העולם הטרי רלף בוסטון מארצות הברית (8.03 מטר) ושיאן העולם הקודם איגור טר-אובניסיאן מברית המועצות (7.99 מטר). בנוסף, הוא סיים במקום שמיני בריצת שליחים 4x100 מטר בתוצאה של 39.69 שניות ובמקום 53 בריצת 100 מטר בתוצאה של 10.7 שניות. 
במשחקי חבר העמים הבריטי שנערכו בקינגסטון, ג'מייקה בשנת 1966 זכה דייוויס במדליית זהב בקפיצה לרוחק בתוצאה של 7.99 מטר.
באליפות אירופה באתלטיקה שנערכה בבודפשט, הונגריה בשנת 1966 זכה דייוויס במדליית זהב בקפיצה לרוחק בתוצאה של 7.98 מטר, לפני טר-אובניסיאן (7.88 מטר) וז'אן קוקה מצרפת (7.88 מטר).
באולימפיאדת מקסיקו סיטי (1968) סיים דייוויס במקום תשיעי בקפיצה לרוחק בתוצאה של 7.94 מטר ולא הגן על תוארו. 
באליפות אירופה באתלטיקה שנערכה באתונה, יוון בשנת 1969 זכה דייוויס במדליית כסף בקפיצה לרוחק בתוצאה של 8.07 מטר, אחרי טר-אובניסיאן (8.17 מטר) ולפני טונו לפיק מברית המועצות (8.04 מטר).
במשחקי חבר העמים הבריטי שנערכו באדינבורו, סקוטלנד בשנת 1970 זכה דייוויס במדליית זהב בקפיצה לרוחק בתוצאה של 8.06 מטר.
באולימפיאדת מינכן (1972) סיים דייוויס במקום 18 בקפיצה לרוחק בתוצאה של 7.64 מטר ולא עלה לשלב הגמר.
דייוויס פרש מתחרויות בשנת 1973.
דייוויס הוא חבר מסדר האימפריה הבריטית בדרגת CBE ("מפקד").
ווקסהול קרסטה

ווקסהול קרסטה, (vauxhall cresta) היא מכונית סלון מתוצרת יצרנית הרכב ווקסהול מוטורס הבריטית מבית ג'נרל מוטורס אשר יוצרה בין השנים 1954–1972.
הווקסהול קרסטה יוצרה בבריטניה, ניו זילנד (משנת 1966), ובאוסטרליה.
בבעלותה הפרטית של אליזבת השנייה, מלכת הממלכה המאוחדת היה ווקסהול קרסטה סטיישן מודל PA, בצבע שחור.

"ווקסהול מוטורס"

"ווקסהול מוטורס" משנת 2017 שייכת כמו החברה האחות אופל, לקבוצת PSA הצרפתית (פג'ו, סיטרואן, DS).
סברודווינסק

היסטוריה

פרק זה לוקה בחסר. אנא תרמו לוויקיפדיה והשלימו אותו.  
ב-8 באוגוסט 2019 אירע פיצוץ של מנוע של טיל בעת ניסוי בבסיס הצי בלומורסק (יחידת 09703), בפיצוץ נהרגו 5 איש, עובדי רוסאטום ו-15 נוספים נפצעו בפיצוץ בעל אופי גרעיני שקרה בעקבות ניסוי בטיל גרעיני. בהתקני מד הקרינה שמותקנים ברחוב פליוסין 7 וברחוב קארל מרקס בעיר נמדדה רמת קרינה גבוהה מהמותר.

בסיס הצוללות

בעיר ממוקם בסיס הצי בלומורסק, שקיים עוד מתקופת מלחמת העולם השנייה ומשרת את הצי הצפוני, כבסיס עיקרי לצוללות וצוללות גרעיניות ובתחומו פועלת יצרנית הצוללות הגדולה סבמאש, הפועלת בצמוד למפעלי "זבזדוצ'קה". צבא רוסיה מבצע בקביעות ניסויים של נשק ימי חדש בתחומי הים הלבן. בשנים 2010—2013 צוללני הצי הצפוני ערכו ניסויים בטיל הבליסטי בולאווה, שנחשב לנשק הגרעיני הימי העיקרי שבשירות הצי הרוסי.

טלפון ואינטרנט

חברת רוסטלקום מספקת את תקשורת הטלפון הקווית והטלפון הסלולרי בעיר. לצדה פועלות חברות כמו МТС, Beeline, מגאפון וחברת Tele2. ספקיות האינטרנט מספקות אינטרנט במהירות גבוהה, בעיקר חיבורי ADSL, PON. החברות גם מספקות חיבור אינטרנטי מקומי של LAN ו-WLAN.

כלכלה

כלכלת העיר נשענת על תעשייה כבדה ותעשייה צבאית, בעיקר מפעלים של תעשייה צבאית ברוסיה, הכוללים מספנות לבניית צוללות ואוניות, אלה מיוצרים על ידי חברת סבמאש, הנחשבת למעסיקה הגדולה ביותר של העיר.

העיר בתרבות

העיר הופיעה בסרט הסובייטי משנת 1971 "שלום, סברודווינסק" (Здравствуй, Северодвинск!) ובסרט הקולנוע האמריקאי "K-19: The Widowmaker", בו מוצגת העיר כבסיס הצוללות שממנו יצאה הצוללת "K-19".
בנוסף העיר הוזכרה בכמה סרטי תעודה כמו בסרט "Nuclear underwater epic" של ערוץ דיסקברי ובסרטו התיעודי של אלכסנדר איפאטוב "סוורודווינסק, מראה ממעוף הציפור" ("Северодвинск, вид с высоты птичьего полёта"). כמו כן העיר מופיעה גם בפרק 13 של עונה אחת בסדרה "Seven Days", בפרק שנקרא "Last Breath".
טים רוס

ביוגרפיה

רוס נולד בוושינגטון די. סי. לאם עובדת מדינה ולאב קצין בחיל האוויר של ארצות הברית. חלק מילדותו הוא העביר בטורקיה.

לאחר "מסע בין כוכבים"

רוס הופיע לאחרונה כפרנק, שוער סרקסטי ב-"סמנתה מי?" - קומדיה של רשת ABC בכיכובה של כריסטינה אפלגייט. בשנת 2006 שיחק בסרט "אורגזמה באוהיו" לצד פול ראד. מ-2007 הוא הופיע כמנהל בית הספר טד פרנקלין בתוכנית של ערוץ ניקלודיאון בשם "iCarly". בסוף 2012 התוכנית סיימה את שידוריה. כמו כן, הוא גילם רופא בפרק של "האנה מונטנה". בשנת 2013 שיחק בסרט הטלוויזיה "סיוט חברתי".
חומצה לקטית

ביוכימיה

חומצה לקטית היא חומצה הידרוקסיקרבוקסילית: היא מכילה קבוצת קרבוקסיל (COOH) לצד קבוצת הידרוקסיל (OH). היא זהה לחומצה פרופנואית, חומצה קרבוקסילית בעלת שלושה אטומי פחמן, רק שבחומצה לקטית מוחלף אחד אטומי המימן בקבוצת הידרוקסיל. שמה הכימי הוא חומצה הידרוקסיפרופנואית (Hydroxypropanoic acid) ונוסחתה: CH₃CHOHCOOH.
כשהחומצה מאבדת אטום מימן שמקורו בקבוצת הקרבוקסיל מתקבל יון לקטט (Lactate) בעל מטען שלילי: -CH₃CHOHCOO.
לקטט הוא התוצר הסופי של אחד מתהליכי התסיסה הידועים והחשובים ביותר. לקטט נוצר בתא בתנאים של מחסור בחמצן כתוצאה מחיזור (מסירת אלקטרונים ל-) פירובט. פירובט, תוצר הגליקוליזה (תהליך פירוק הגלוקוז בתא), נבדל מלקטט בשני אטומי מימן הנמצאים בלקטט והנעדרים בפירובט (בפירובט קיימת קבוצת קרבוניל במקום קבוצת הידרוקסיל).

פיזיולוגיה

חומצת החלב נוצרת בשרירים של גוף האדם בעת ביצוע פעילות גופנית מאומצת וממושכת. במצב זה כמות החמצן שמגיעה לתאי השריר אינה מספיקה לחמצון מלא של הגלוקוז ובתהליך החמצון החלקי נוצרת חומצת החלב.
בניגוד למיתוס רווח, אין ככל הנראה קשר בין כאב שריר מושהה (״שריר תפוס״)(DOMS) לבין ייצור חומצת החלב בגוף.
חומצת החלב שמצטברת בשריר גורמת לכאב אופייני בשריר בזמן מאמץ ארוך, כגון: ריצה בעליה, או עליה במספר רב של מדרגות, ואשר חולף עם הזמן כאשר לשריר מגיע דם טרי נושא חמצן, וחומצת החלב מנוקזת מהשריר.
אולון

היסטוריה

השם אולון מוזכר לראשונה ב-1018 כ-Aulonum אם כי יש ויכוח בין ההיסטוריונים בשאלה אם זה מתייחס ליישוב זה או אחר. ב-1025-1032 מופיע השם Olonum ביחס לעיירה.

גאוגרפיה

גודל שטחה של אולון הוא 59.54 קמ"ר. מתוך שטח זה 40.1% משמשים לחקלאות, ואילו 27.11 קמ"ר או 45.5% מיוערים. שאר הקרקעות, 6.3 קמ"ר או 10.6%, מיושבים (בתים או כבישים), 0.55 קמ"ר או 0.9%, הם נהרות או אגמים ו-1.68 קמ"ר או 2.8% הם שטח אדמה לא יצרנית.
בשטח הבנוי, 5.6% מורכבים בבתים ומבנים, ו-3.1% הם תשתיות תחבורה. מתוך השטח המיוער, 38.9% הם יערות ו-4.8% הם מטעים. מהקרקע החקלאית, 11.1% משמשים לגידולים ו-8.5% הם שדות מרעה, 2.9% משמש לגידול גפנים, ו-17.7% משמש לשטחי מרעה הרריים. שטחי המים מורכבים מ-0.3 % אגמים ו- 0.6 % נהרות ונחלים.

דמוגרפיה

בעיירה מתגוררים (נכון לדצמבר 2012) 7,135 תושבים. 32.7% מהאוכלוסייה הם אזרחים זרים.
בבדיקה שנעשתה בשנת 2008 79.2% מהאוכלוסייה הגדירו עצמם כדוברי צרפתית, 5.4% דוברי אנגלית, 3.9% דוברי גרמנית, 96 אנשים מדברים איטלקית ו-3 אנשים שמדברים רומאנש.

תחבורה

העיירה שוכנת על כביש אזורי מספר 9 ובסמיכות לדרך מהירה מספר 9, במרחק 3 דקות נסיעה מאגל רבע שעת נסיעה ממונטרה וחצי שעת נסיעה מבירת הקנטון לוזאן.
ניתן להגיע לעיירה גם ברכבת ה-SBB ולהחליף בתחנת אגל לרכבת TPC בקו AOMS (אגל-אולון-מונטיי-שמפרׂ).
מהעיירה יוצא כביש שעולה לעיירות וילאר-סור-אולון וגריון ויורד בחזרה לעיירה בה.
תסמונת דנדי-וולקר

הסבר

מאפיין בולט של סינדרום זה הוא הגדלה של החדר הרביעי, חוסר מוחלט בוורמיס הצרברלי, חלק אחורי של הקורטקס הצרבלרי שאחראי על קואורדינציה אקסיאלית מסקולוסקלטאלית, וציסטה שמתרחשת בסמוך לחלק האחורי של הגולגולת. מאפיינים נוספים הם עלייה בכמות הנוזלים המקיפים את המוח, ועלייה בלחץ עקב הנוזלים. התסמונת עשויה להופיע בפתאומיות ולהתפתח מבלי שמבחינים בה.
תסמונות שמתרחשות בדרך כלל בגיל ינקות, גורמות התפתחות מוטורית איטית, והגדלה מאסיבית של הגולגולת, ואצל ילדים בוגרים כוללות עליה בלחץ התוך גולגולתי שגורם להקאות, עווית, וסימנים צרברליים הכוללים קואורדינציה מוטורית שרירית לוקה, ותנועות לא מבוקרות של העיניים. סימפטומים נוספים כוללים היקף ראש גדול, בליטה בחלק האחורי של הגולגולת, בעיות עצביות בעיניים, צוואר ופנים, ותבניות נשימה אבנורמליות.
תסמונת דנדי-וולקר, מקושרת בדרך כלל עם הפרעות נוספות במערכת העצבים המרכזית, הכוללות חוסר בקורפוס קאלוסום, הפרעות לב, פנים, גפיים, ואצבעות. התסמונת היא בדרך כלל גנטית ספוראדית, וקוראת 1-30000 לידות.
פרוגנוזה ודיאגנוזה הורית לסיכוי להולדת ילד עם תסמונת דנדי וולקר קשה, אך יש אפשרות זיהוי תסמונת זו בבדיקת אולטרסאונד בעובר.
אליפות סבב ה-WTA

מהלך הטורניר

בטורניר זכאים להשתתף 8 הטניסאיות ו-4 הזוגות הראשונים בדירוג העולמי השנתי (כלומר - הטניסאיות והזוגות שצברו את מספר הנקודות הרב ביותר בשנה החולפת), אם כי ל-WTA יש במקרים מיוחדים את האפשרות לשתף שחקנית אחרת במקום זו שדורגה במקום ה-8.
בכל הנוגע למשחקי היחידות מבנה הטורניר זהה לזה של גביע המאסטרס. בשלב הראשון שמונה הטניסאיות מוגרלות לשני בתים. כל טניסאית משחקת מול שלוש הטניסאיות האחרות שהוגרלו איתה לאותו הבית. שתי הראשונות מכל בית עולות לשלב חצי הגמר, ובו הטניסאית שסיימה ראשונה בכל בית מתמודדת עם הטניסאית שסיימה שנייה בבית המקביל. שתי המנצחות עולות למשחק הגמר. תחרות הזוגות, לעומת זאת, מתחילה הישר משלב חצי הגמר, זאת בניגוד לגביע המאסטרס, שם מתחרים 8 זוגות באותה המתכונת של משחקי היחידים.

היסטוריה

האליפות נערכה לראשונה בעיר יוסטון שבמדינת טקסס, ארצות הברית באוקטובר 1972 כחלק מסדרת טורנירים בחסות מותג הסיגריות וירג'יניה סלימס. באוקטובר 1973 האליפות נערכה בעיר בוקה רטון שבמדינת פלורידה. בין השנים 1974-1976 נערכה האליפות בעיר לוס אנג'לס ולאחר מכן נערכה עד שנת 2000 באצטדיון מדיסון סקוור גארדן שבניו יורק (למעט שנת 1978, אז נערכה האליפות בעיר אוקלנד). ב-2001 האליפות נערכה במינכן ובין השנים 2002-2005 חזרה ללוס אנג'לס. בשנים 2006 ו-2007 היא נערכה במדריד. בין 2008 ל-2010 נערכה התחרות בעיר דוחה שבקטר ובין 2011 ל-2013 תיערך באיסטנבול.
בין השנים 1972-1974 האליפות נערכה בחודש אוקטובר, ומ-1975 עד לשנת 1986 היא נערכה בחודש אפריל. כאשר הוחלט בשנת 1986 שעונת המשחקים בסבב ה-WTA תיערך בין החודשים ינואר לנובמבר הועברה אליפות הסבב לנובמבר, ומאז האליפות היא האירוע האחרון בסבב בכל עונה. כתוצאה מההעברה לסוף העונה נערכו בשנת 1986 שתי אליפויות סבב. כמו כן, בין השנים 1984-1988 נערך משחק הגמר האליפות בשיטה של "הטובה מחמש מערכות", ובכך היה למשחק הטניס היחידי בסבב הנשים שמשוחקות בו חמש מערכות לכל היותר (במקום שלוש לכל היותר, כמקובל).
לוסי בוינטון

ביוגרפיה

בוינטון נולדה בניו יורק שבארצות הברית וגדלה בלונדון שבאנגליה. היא בתם של גראהם בוינטון יליד בריטניה, עורך מסעות קבוצתיות של קבוצת טלגרף מדיה, ואדריאן פילו, סופרת מסעות. יש לה אחות גדולה, אמה לואיז בוינטון. בוינטון למדה בבית הספר "James Allen's Girls' School", ואחר כך בבית הספר התיכון "Blackheath".

קריירה

התפקיד הראשי הראשון של בוינטון היה כביאטריקס פוטר הצעירה בסרט הבריטי-אמריקני "מיס פוטר" בשנת 2006. בוינטון אמרה כי היום הראשון של הצילומים היה "היום הכי טוב בחיים [שלה]". בשנת 2007, הייתה בוינטון מועמדת לפרס "הביצועים הטובים ביותר בסרט עלילתי - תמיכה בשחקנים צעירים" בטקס פרסי האמן הצעיר, בשביל התפקיד בסרט מיס פוטר.
בשנת 2007 היא שיחקה את פוזי פוסיל, אחת משלוש דמויות ראשיות בסרט של BBC, "נעלי בלט". פוזי היא בלרינה צעירה ושאפתנית שנלקחת תחת חסותו של בית ספר יוקרתי לריקודים. בוינטון לא רקדה בסרט "נעלי בלט", בסצנות הריקוד הוחלפה בכפילה אשר גילמה אותה. בוינטון גם שיחקה את התפקיד של מרגרט דשווד במיני סדרה של BBC, "תבונה ורגישות". בשנת 2011, שיחקה כתפקיד אורח ב"לואיס". היא הופיעה ב"מו" עם ג'ולי וולטרס ודייוויד הייג. היא גילמה את הדוגמנית המסתורית, ראפינה, בסרט "מופע שנות ה-80" בשנת 2016, ואת הרוזנת הלנה אנדרניי בעיבוד של "רצח באוריינט אקספרס" שנה לאחר מכן.
בוינטון גילמה את שותפתו של פרדי מרקורי, מרי אוסטין, בסרט הביוגרפי על מרקורי והלהקה קווין, "רפסודיה בוהמית" בשנת 2018, אשר זיכה אותה כמועמדת על "הופעה יוצאת מן הכלל של אנסמבל בסרט קולנוע" בטקס "25th Screen Actors Guild Awards".
ביולי 2018, הוכרז כי בוינטון תשחק כתפקיד ראשי בסדרה הנקראת הפוליטיקאי, שיצאה בספטמבר 2019 ב-נטפליקס.

חיים אישיים

בשנת 2018, החלה בוינטון מערכת יחסים עם השחקן המככב לצידה בסרט "רפסודיה בוהמית", ראמי מאלק.
שלמה ניצני

ביוגרפיה

ניצני גדל במושב כפר חיטים למשפחה שעלתה מבולגריה. למד מכונאות חקלאית ב"רופין", ובשנת 1955 התגייס לנח"ל, שם עבר קורס מ"כים והיה מראשוני הנח"ל המוצנח. 
במבצע קדש היה סמל מחלקה ומפקד זחל"ם. בקרב במעבר המיתלה היה בשלהי שיירה שנקלעה למארב על סף תהום. תחת אש כבדה ומטחי רימונים ובהיעדר דרך המשך, פינה את חבריו הפצועים למחסה תוך איסוף כלי הנשק שלהם לשם השבת אש. תחת חיפוי מחבריו לכוח עשה את דרכו אל הליווי הרפואי של השיירה והביא אל מקום המחסה ציוד רפואי. בהמשך קרבות הירי עשה דרכו בין מטחי הירי אל הטנדרים המצריים הנטושים בקרבת מקום והביא לו ולשני חבריו שנותרו ללחום ארגזי תחמושת נוספים. בהמשך הקרב חיפה על כוח פינוי הפצועים בפיקודו של דן זיו. ביום קרבות זה נפגע בצווארו מרסיס כדור. על פעולותיו אלה עוטר בצל"ש רמטכ"ל, אשר הומר לימים בעיטור הגבורה ובו נכתב:
בשעת הפעולה במיצרים, במסגרת "מבצע קדש" נפתחה אש חזקה על ה-זחל"ם בו פיקד סמל שלמה ניצני. נהג ה-זחל"ם נהרג מיד. סמל שלמה ניצני לקח את הגה ה-זחל"ם ובאש החזקה נסע קדימה, חילץ מספר פצועים שנפלו מ-זחל"ם שנסע לפניו, העלה את הפצועים ל-זחל"ם וכל זאת תחת אש כבדה של האויב. לאחר מכן הפעיל מספר כלי נשק, שהיו בידי הפצועים, נגד עמדות האויב ושיתק אותן. על-ידי פעולה זאת הציל חיי פצועים, וחיי חיילי יחידתו.
— עיטור הגבורה לשלמה ניצני
לאחר המלחמה עבר ניצני קורס קצינים. הוא השתחרר מצה"ל, נישא לזוהר מיכאל, ולזוג נולדו בן ובת. 
לאחר תקופה מחוץ לשירות הצבאי נקרא ניצני להתגייס ולהדריך את מייסדי צבא קונגו. על פעילותו במשך שנתיים באפריקה זכה באות הגבורה המקומי, העיטור הגבוה ביותר במדינה.
במלחמת ששת הימים, הוא חזר לישראל והצטרף לגדוד 50 בלחימה ברמת הגולן. בשנים אלה היה בדרגת סגן-אלוף ועבר הסבה לחיל השריון, הוכשר כמפקד טנק ובשנת 1972 הוצב כמפקד גדוד 79 של חטיבה 401. 
במלחמת יום הכיפורים פיקד על הגדוד. שלושה ימים לפני פרוץ המלחמה, בניגוד להערכות המודיעין, הוא אמר לפקודיו כי הוא מאמין שעומדת לפרוץ מלחמה, והורה להם להיערך למלחמה, ובכך הציל את חיי חיילי הגדוד מהתקפת חיל האוויר המצרי בפתיחת המלחמה. במלחמה הוא לחם בגזרת איסמעיליה תוך הקפדה על חילוץ הנפגעים הרבים. במהלך הלחימה חדרו רסיסי רסיק אוויר את הקסדה שחבש ופגעו בו אנושות. לאחר המלחמה הוענק לניצני עיטור המופת:
ביום 6 באוקטובר 1973 פיקד סא"ל שלמה ניצני על גדוד-טנקים, בגזרה שמול העיר איסמעיליה. הכוח שבפיקודו ביצע התקפות חוזרות-ונשנות על ראש-הגשר המצרי שבגזרה, ובכך שיבש ובלם את מאמץ-הצליחה המצרי. מספר הנפגעים של הכוח היה רב. סא"ל שלמה ניצני בעצמו שקד לחלץ את נפגעיו, על-אף האש הכבדה של האויב. הוא נפצע קשה תוך כדי קרבות הבלימה. כושר מנהיגותו, עמידתו האיתנה, אומץ-לבו וקור-רוחו נסכו ביטחון בקרב פקודיו וחיזקו את רוחם.
— עיטור המופת לשלמה ניצני
ניצני נותר נכה כתוצאה מהפציעה הקשה בראשו, אך הקים משק חקלאי עם אשתו. בשנים אלה נולד בנם הצעיר שסבל מנכות קשה עד לפטירתו בעשור הרביעי לחייו. קודם לכן נפטרה אשתו של ניצני, שחלתה בסרטן. 
בשנת 2007 נישא בשנית לתלמה לין. 
שלמה ניצני נפטר ב-6 באוקטובר 2012. נקבר בבית הקברות הצבאי בהר הרצל.
לקראת יום הזיכרון 2013 הונח דגלון על קברו של שלמה ניצני בידי הרמטכ"ל בני גנץ במסגרת "דגלון לנופל". הנחת דגלון זה עוררה סערה ציבורית מכיוון שהחלל האחרון שנקבר בהר הרצל היה יבגני טולוצ'קו, אך טולוצ'קו נקבר בחלקה המיועדת לחללים שיהדותם מוטלת בספק ואילו שלמה ניצני נקבר בחלקה המרכזית בהר.
טונגה

אטימולוגיה

בשפות פולינזיות רבות, כולל טונגאית, המילה טונגה פירושה "דרום", שכן הארכיפלג בו שוכנת המדינה הוא הקבוצה הדרומית ביותר של האיים במרכז פולינזיה.

פוליטיקה


טונגה היא מונרכיה חוקתית. המלך, משפחתו וכן קבוצה אליטיסטית מצומצמת חיים בעושר רב לעומת רוב יתר האזרחים, וישנו נוהג חברתי ותרבותי עמוק שלא לבקר אותם ואת שיטת המלוכה. השלטון מעניק חינוך חובה חינם. לשלטון יש שליטה כוללת על הקרקע ברחבי המדינה, אשר לא ניתנת למכירה לזרים.
התנועה הדמוקרטית במדינה מנסה לקדם רפורמות רבות, בהן ייעול מערכת הבחירות, אך ללא ביטול מוסד המלוכה הנהנה מתמיכה עממית רחבה. ישנו שוויון בין גברים לנשים בתחומי התעסוקה ונגישות לחינוך לרפואה ולחינוך, אם כי יש אפליה לרעה של נשים בתחומי הקרקעות, הפוליטיקה ויחס ממשרדי הממשלה.

יחסי חוץ

הממשל בטונגה פיתח בשנים האחרונות יחסים דיפלומטיים וכלכליים ענפים עם מדינות אסיה. בנוסף על כך, ישנו יחס חם מאוד עם ארצות הברית, אוסטרליה וניו זילנד. למרות היחסים הטובים בין שתי המדינות, הממלכה המאוחדת סגרה את הנציבות שלה במדינה בשנת 2006. טונגה חברה בארגונים רבים של המדיניות באוקיינוס השקט.

צבא וביטחון

טונגה שלחה 40 חיילים כחלק מהכוח האמריקאי למלחמת עיראק למספר חודשים במהלך שנת 2004. משלחות נוספות נשלחו בשנים 2007 וחזרו בשנת 2008, כל אלו ללא אבידות. בשנת 2010 שלחה המדינה כ-200 חיילים למלחמת אפגניסטן.

כלכלה

מקורות הפרנסה העיקריים הם (לפי סדר החשיבות) חקלאות, דיג, תיירות ועבודה במדינות אחרות.
הייצוא החקלאי כולל: וניל, קוקוס ומוצריו (קופרה, שמן קוקוס), דגים מיובשים, בננות ודלעות כולל תוצריהן (שמן דלעת וגרעיני דלעת).
ענף נוסף המכניס מטבע זר הוא מכירת סיומת האינטרנט של המדינה ליזמים המוכרים את הכתובות הנוחות כמו go.to move.to jump.to

גאוגרפיה

טונגה היא ארכיפלג המורכב מ-150 איים קטנים באוקיינוס השקט.
האיים שהיו ידועים בעבר כאיי הידידות, נמצאים מזרחית לאיי פיג'י באוקיינוס השקט הדרומי. 36 מהאיים מאוכלסים. רוב האיים הם הרי געש, כמה מהם - איי אלמוגים.
טונגה שוכנת באזור אקלים משווני, כלומר אזור בעל משקעים רבים והפרשי טמפרטורות בין עונה לעונה הם קטנים וכך אף ההבדלים בטמפרטורה בין יום לבין לילה. האיים נמצאים באזור בו פוגעות סופות טרופיות.
ב-13 בפברואר 2010 פקד את הארכיפלג רעש אדמה בעוצמה של 6.3 בסולם ריכטר.
קרחון דנטון

מקור השם

שמו של הקרחון ניתן לו על ידי הגאולוג האמריקאי רוברט ניקולס. 
הקרחון נקרא על שם ג'ורג' ה. דנטון, שהיה עוזר גאולוג של ניקולס בתחנת נקודת מארבל הסמוכה, בעונת מחקר 1959–1958.

לקריאה נוספת

• A.R. Stumpf, M.E. Elwood Madden, G.S. Soreghan, B.L. Hall, L.J. Keiser, K.R. Marra, Glacier Meltwater stream chemistry in Wright and Taylor Valleys, Antarctica: Significant roles of drift, dust and biological processes in chemical weathering in a polar climate, Chemical Geology 322–323 (2012) 79–90, on P 84
• Y. J. Joo, R. Funderburg, G.S. Soreghan, and M.E. Elwood Madden, CHEMICAL WEATHERING IN CONTRASTING CLIMATES: PRELIMINARY  RESULTS AND IMPLICATIONS FOR INTERPRETING PALEOCLIMATE ON MARS, 46th Lunar and Planetary Science Conference (2015)
• Arjen Stroeven, The Cenozoic history of the Antarctic ice sheet
• Jane G. Ferrigno, Kevin M. Foley, Charles Swithinbank, and Richard S. Williams, Jr., Coastal-Change and Glaciological Map of the Ross Island Area, Antarctica: 1962–2005, U.S. Geological Survey, Reston, Virginia: 2010
• J.G. Bockheim, M. McLeod, Soil formation in Wright Valley, Antarctica since the late Neogene, Geoderma 137 (2006) 109–116
פלוגת סיור

בצה"ל, פלוגת סיור (בראשי תיבות: פלס"ר) היא פלוגה המתמחה בסיור, ניווט, תצפית, ניתוב והכוונה, וכן בגילוי ואיתור חומרי לחימה כימיים. מטרתה המקורית לתת שירותים בתחומים אלו ברמת החטיבה, לספק מודיעין טקטי, ולהוביל כוחות לוחמים, דרגים ולוגיסטיקה מנקודה לנקודה. הפלוגה כפופה לגדוד הסיור אך לפעמים מקבלת פקודות ישירות ממפקדת החטיבה. בחי"ר הסדיר לאחר ארגון מחדש, היחידה כפופה לגדוד הסיור החטיבתי. בחה"ן, קיימות בכל גדוד מחלקות סיור (מחס"ר) כמקבילות לפלוגות הסיור בצה"ל.

היסטוריה

לכל חטיבה בחיל הרגלים, חיל השריון או חיל התותחנים קיימת פלוגה כזו. פלוגת הסיור מהווה את הכוח הלוחם האיכותי ביותר של החטיבה ומתמחה במשימות ממוקדות שבהן קיים סיכוי גבוה למפגש עם האויב. כלי הרכב של הסיור מורכב בסדיר בדרך כלל מהאמרים, ואילו במילואים בדרך כלל מרכבי שטח המיועדים לסיור. יחידות הסיור מצוידות גם באמצעי תצפית שונים, ויש להן יכולת הסוואה בשטח. כלי הרכב פתוחים כדי לאפשר יכולת תצפית על השטח, כדי להקטין את בולטותו של הרכב בשטח, וכדי לאפשר תפעול כלי נשק באופן גמיש.
פלוגות סיור קיימות בחי"ר במסגרת גדוד סיור חטיבתי, המורכב גם מפלוגת נ"ט (פלנ"ט), ופלוגת הנדסה וחבלה (פלחה"ן), בחטיבות השריון במסגרת מפקדת החטיבה ובאגדי הארטילריה, במסגרת האגד הארטילרי.
מסיבה זו, מסלול ההכשרה הוא ארוך ומפרך יותר מיחידות רגילות, ומכיל ניווטים, קורס טרור, קורסי סיור, אימוני לחימה מסורתיים ומורכבים ועוד. בשנות הלחימה האחרונות עוסקים חיילי הפלס"ר במלחמה בטרור. יש בצה"ל הקובלים על כך שפלס"רי החי"ר נשאבו לפעילות מיוחדת ואיכותית, ואיבדו את מטרתם המקורית לתת שירותי סיור, ניווט ומודיעין לחטיבה כולה.
השירות בפלס"ר הוא התנדבותי. לפלס"ר המכונה גם סיירת בצירוף שם החטיבה, מתקבלים דרך גיבוש יחידות חטיבתיות, הנערך סמוך לגיוס.
הגוף האחראי על הכשרה מקצועית ליחידות הסיור הצה"ליות, הוא בבית הספר לאיסוף קרבי (בעבר מו"ס), שם היחידות עוברות קורסים ורענונים בתחומי המודיעין והסיור.
מכיוון שפלוגת הסיור מסיירת סביב החטיבה ואף נמצאת קדימה לה, רמת החיכוך שלה עם האויב גבוהה יותר מהכוחות הלוחמים, מה שמגדיל את הסיכויים של אנשיה להפגע. כך, לדוגמה, במלחמת יום הכיפורים חלק גדול מפלס"ר חטיבה 7 וקציניה נפגע, מה שהביא לפירוקה.
Google Views

מיון התמונות

רוב שטח המסך מוקדש להצגת תמונות - תמונות רגילות או Photo-Spheres. את התמונות ניתן להציג לפי "סדר כרונולוגי של העלאת התמונה", "התמונות הנצפות ביותר", "תמונות עם תיוג גאוגרפי שהועברו כבר לגוגל תמונות", "תמונות ציבוריות עם תיוג גאוגרפי".
יתר שטח המסך מוקדש לתצוגת מפה שעל גביה ניתן לראות את מיקומן הגאוגרפי של התמונות השונות.

Photo-Spheres constellations ומימשק ל"גוגל תצוגת רחוב"

האפליקציה מאפשרת לחבר Photo-Spheres ל"קונסטלציות". תכונה זו נועדה לאפשר לצופה, "ללכת" או "לנסוע" בתוך רצף של Photo-Spheres בדומה לתצוגה של גוגל תצוגת רחוב. כדי שתכונה זו תהיה רלוונטית, המשתמש צריך לחבר רק Photo-Spheres שיש בניהן "קשר עיין" אופטי ובצורה שהכוון במרחב, מתאים למעברים. ניתן גם לחבר את ה"קונסטלציה" לנקודות שבהן צולמו תמונות של גוגל תצוגת רחוב כך שהמשתמש יכול להמשיך "בנסיעה הווירטואלית" מתוך הקונסטלציה - ישירות אל גוגל תצוגת רחוב.

שימוש עיקרי

האפליקציה מאפשרת למשתמש הסופי ליצור "מרחב כיסוי" דומה לגוגל תצוגת רחוב, של אזורים אותם חברת גוגל לא כיסתה. כך ניתן להעלות Photo-Spheres של מקומות סגורים כמו נפח פנימי של מוזיאונים או חנוית. האפליקציה מתאימה לעסקים קטנים מכיוון שהיא מאפשרת להם להעלות את התמונות של הנתיב אל העסק או המכלול הפנימי של העסק - גם במקומות שבהן חברת גוגל לא נותנת שירות של גוגל תצוגת רחוב, בעיקר, מקומות כאלו שלגביהם אין לגוגל כיסוי צילומי.
ניתן להפנות את קהל היעד אל האפליקציה ישירות, על ידי שליחת "לינק" מתאים, או שהמשתמש יכול להיכנס לאפליקצייה דרך גוגל תמונות ואולם שיטה זו מורכבת מעט.

יצירת Photo-Spheres

משתמשי הקצה יכולים ליצור Photo-Spheres באמצעות מכשירי Nexus או באמצעות אפליקציית Photo-Sphere Camera הזמינה להורדה במכשירים עם מערכת הפעלה "אנדרואיד" או IOS. יצירת Photo-Sphere בודד מצריכה כ-50 תמונות.

משמעויות פילוסופיות

חלק מהמומחים והוגי הדעות, סבורים שגוגל משקיעה את כל המאמץ העצום בכיסוי אופטי של העולם מגובה כיסא הנהג - כתשתית ליכולת נווט באמצעות טכנולוגיית "השוואת תמונת נוף" עבור מערך הרכבים האוטונומיים אותם היא מפתחת. אם זה נכון, הרי שלגוגל יהיה נכס אדיר של תשתיות נווט - אותו היא תוכל למכור לכל מי שיעשה שימוש בטכנולוגיה הזו, מצד אחד, ובמקביל, יהיה לה יתרון עצום מההיבט של יכולת לפרוש מערך כלי רכב אוטונומיים לכל מרחב שלגביו יש כיסוי של גוגל תצוגת רחוב.
כל נושא הכיסוי השיטתי של העולם באמצעות צילומים בעייתי מההיבט של פרטיות וגוגל נמצאת בדיון מתמיד עם הרשויות השונות כיצד לאפשר את השירות מצד אחד ולא לפגוע, יתר על המידה, בפרטיות מצד שני.
מודל התאמה מושרית

המודל המתחרה

הוא מודל מנעול-מפתח האתר הפעיל של האנזים בעל מבנה ספציפי התואם בדיוק, הן מבחינה מבנית והן מבחינה כימית, לסובסטרט (כשם שמנעול מתאים למפתח). המודל המקובל היום הוא מודל ההתאמה המישורית.
Exile in Guyville

רקע

בקיץ של 1991, פייר כתבה והקליטה שירים בקלטות אודיו, אותם הפיצה בכינוי Girly-Sound בשיקגו. החברים מסצנת המוזיקה להם נתנה את הקלטות העתיקו אותן והפיצו אותן הלאה, והיא פיתחה מעגל אוהדים מקומי.
ג'ון הנדרסון, הבעלים של הלייבל האינדי Feel Good All Over, שמע את הקלטות והחליט להוציא אלבום לפייר. היא עברה לגר בדירתו והתחילה וניגנה לו את שיריה. הנדרסון הביא את המפיק בראד ווד כדי לעזור לפתח את ארבעת הדמואים הקיימים לשירים שלמים. אי הסכמות התפתחו בין פייר להנדרסון. הוא רצה שהסאונד שלה יהיה מינימליסטי ומדויק, ובהשתתפות מוזיקאים חיצוניים, ואילו פייר רצתה צליל מלא יותר, כאשר נגינתה במרכז. היא לא הסכימה לשנות את הסגנון או את החזון שלה, והנדרסון הדיר רגליו מן האולפן. לפיכך, עזבה פייר את דירתו, והמשיכה לעבוד על השירים באופן בלעדי עם בראד ווד, על מה שעתיד היה להיות האלבום Exile in Guyville.
כשהקלטה של Girly-Sound הגיע לידיו של מנכ"ל מטדור רקורדס, הוא מיד התלהב ממה ששמע. למרות הכישלון של מאמציהם המשותפים קודם לכן, הנדרסון גילה לווד שמטדור מעוניינים בפייר. מטדור אכן החתימו את פייר ב-1992, במהלך יוצא דופן, מבלי לפגוש אותה או לשמוע אותה פנים אל פנים.
בזמן ההקלטות לפני החוזה עם מטדור, ווד ופייר נטו לגישה ניסיונית, כדי לראות מה הם "מגלים". אך הקשה על עבודתם חזרתה של פייר לבית הוריה בפרברים, רחוק מן האולפן, וווד השלים הכנסתו בעבודת תחזוקת בניין. אך כאשר מטדור החתימו את פייר, היא שכרה לעצמה דירת סטודיו קרוב לאולפן, והעבודה התקדמה.
פייר אמרה בראיונות שהאלבום שלה הוא תגובת שיר-שיר לאלבום Exile on Main Street של הרולינג סטונז משנת 1972.
פייר גם לקחה על עצמה את עיצוב עטיפת האלבום, אך הרעיונות המקוריים שלה - קולאז' לו קראה פייר "אורגיית בובות ברבי בבריכה" לא התקבל על ידי הלייבל, ולבסוף תמונת העטיפה הייתה צילום טופלס חתוך של פייר שצילם נאש קייטו.

הוצאה מחודשת

במרץ 2008 פייר חתמה על חוזה הקלטות חדש עם ATO רקורדס, והודיעה שהאלבום הראשון שתוציא במסגרתו יהיה מהדורה מיוחדת של Exile in Guyville לרגל 15 שנה לצאתו, אשר תכלול שלוש רצועות בונוס מן ההקלטות המקוריות לאלבום, וכן DVD על יצירת האלבום.
כשיצא ביוני 2008, האלבום היה זמין על דיסק, ויניל, ולראשונה בפורמט דיגיטלי. רצועות הבונוס כללו "Ant in Alaska", "Say You", ורצועה אינסטרומנטלית ללא כותרת, בו פייר מנגנת בגיטרה (הידוע לרוב בכינוי "Standing"). הקלטה של פייר בגרסה של "Wild Thing" (מבוסס על הלחן של השיר של The Troggs) היה מתוכנן להכלל, אבל הוצא ברגע האחרון; השיר נכלל מאוחר יותר באלבום Funstyle.
ה-DVD הנלווה, Guyville Redux, מספר את סיפור יצירת האלבום במקור, בתחילת שנות ה-90, בסביבת מוזיקת האינדי בשיקגו שהייתה בדומיננטיות גברית. מופיעים בו פייר וכל האנשים המעורבים בהפקת האלבום. בין המרואיינים: ג'רלד קוסלוי וכריס לומברדי ממטדור רקורדס; מפיק האינדי, סטיב אלביני; איירה גלאס מתוכנית הרדיו הציבורי This American Life, ג'ון הנדרסון, בראד ווד, ג'ון קיוזאק (אשר הקים בשיקגו את קבוצת התיאטרון האוונגרדית New Crime Productions), והלהקה Urge Overkill, שהיו חברים של פייר, ושם האלבום נשאב משם של אחד משיריהם.